**„Доктор Офболи"** (руски: *Доктор Айболит*) — роман за деца на рускиот писател Корнеј Чуковски.

Структура
---------

Романот се состои од два дела со вкупно 30 глави:

* Прв дел: *Патување во мајмунската земја*

\* Докторот и неговите жители
\* Мајмунката Чичи
\* Офболи на работа
\* Крокодилот
\* Пријателите му помагаат на докторот
\* Ластовичката
\* Во Африка
\* Бура
\* Докторот во неволја
\* Подвигот на папагалот Карудо
\* Под мајмунскиот мост
\* Глупавите животни
\* Подарок
\* Тегнитуркај
\* Мајмуните се збогуваат со докторот
\* Нови маки и радости
\* Тегнитуркај и Варвара
* Втор дел: *Пента и морските пирати*

\* Пештера
\* Пента
\* Делфините
\* Орлите
\* Кучката Ава го бара рибарот
\* Ава продолжуав да го бара рибарот
\* Го најдоа!
\* Ава добива подарок
\* Пиратите
\* Зошто бегаат стаорците?
\* Несреќа во несреќа
\* Докторот е спасен
\* Старите пријатели

Кратка содржина
---------------

### Прв дел

Во куќата на докторот Офболи живеат бројни животни за кои несебично се грижи докторот, кој ги лекува заедно со луѓето. Во куќата живее и неговата лоша сестра, Варвара, која не ги сака животните. Докторот е голем пријател со своите живонти, особено со патката Кика, кучката Ава, прасето Гру-Гру, папагалот Карудо и бувот Бумбо. Притоа, докторот го разбира јазикот на живонтите. Во неговата работа му помагаат децата Вања и Тања кои тој успешно ги излекувал од шарлах и од сипаници. Меѓу неговите пациенти има и неколку измачени животни кои побегнале од своите лоши сопственици, како мајмунката Чичи која побегнала од еден уличен музичар и крокодилот кој побегнал од циркусот, а докторот го прима кај себе под услов да не ги повреди другите животни. Животните многу го сакаат докторот и му помагаат во работата, садејќи компири и носејќи вода од изворот. Еден зимски ден, кај докторот пристига ластовица, преколнувајќи го да појде во Африка, каде го очекуваат мајмуните со болни стомаци. Докторот и неговите животински пријатели го позајмуваат бродот на неговиот пријател, морнарот Робинзон, и веднаш заминуваат на пат. Патем, тие минуваат низ бројни авантури: ги зафаќа силна бура и бродот потонува, но сите успеваат да се спасат на грбот од крокодилот; потоа ги заробува разбојникот Бармалеј, но папагалот Карудо го зема клучот и ги ослободува затворениците; сепак, нив ги брака бандата на Бармалеј, но на бегалците им помагаат мајмуните, кои со своите тела прават мост преку една река. Во Африка, докторот успева да ги излечи мајмуните, а тие му даваат подарок — животното со две глави Тегнитуркај. По успешно завршената работа, докторот се враќа назад, а папагалот, крокодилот и мајмунката Чичи остануваат во нивниот роден крај. На враќање, докторот е пак нападнат од бандата на Бармалеј, но со помош на Тегнитуркај храбро им се спротивставува на разбојниците. Потоа, докторот и неговите животни им го одземаат бродот на разбојниците и пристигаат дома, каде им е приреден весел дочек, а на децата особено им се допаѓа Тегнитуркај. Единствено, Варвара е непријателски настроена кон него, па докторот го замолува морнарот Робинзон да ја однесе Варвара на некој далечен остров.

### Втор дел

Во втората приказна пак се јавуваат главните ликови од првито дел, но со уште еден нов лик — детето Пента. Него докторот го пронаоѓа благодарение на одличниот слух на бувот Бумбо, кој открива дека детето е заробено во една пештера. Откако го ослободува, детето му раскажува на докторот дека тоа и татко му биле нападнати од разбојниците на Бармалеј кои го заробиле татко му. Докторот и неговата дружина веднаш решаваат да му помогнат на детето да си го пронајде својот татко. Сите животни се впуштаат во потрага по него, а кучката Ава успева да го намириса и тие го наоѓаат таткото на еден мал остров. Пента е пресреќен, а кога се враќаат во неговото село, селаните им укажуваат големи почести на докторот и на неговите животни. Решен да им се одмазди, докторот ги гони разбојниците по морето и најпосле, нивниот брод потонува и разбојниците стануваат плен на ајкулите. Така, докторот и животните се враќаат дома како победници, а патем им се придружуваат Карудо, крокодилот и Чичи на кои им било здодевно без докторот. Во родниот град, Пиндемонте, на дружината на докторот им се приредува блескав дочек, а граѓаните му поклонуваат прекрасен брод. Оттогаш, тој ги лекува и морските животни.

Изданија на македонски јазик
----------------------------

Во 2013 година, романот бил објавен од издавачката куќа Феникс, во рамките на библиотеката „Врвови", а преводот го направил Владимир Попов. Дизајнот на корицата е дело на Васил Петрески. Книгата има 92 страници, а нејзините димензии изнесуваат 21 сантиметар. Таа е каталогизирана во Националната и универзитетска библиотека „Св. Климент Охридски", Скопје.

Наводи
------

1. ↑  Корнеј Чуковски, *Доктор Офболи*. Скопје: Феникс, 2013.
2. ↑  „Корнеј Чуковски, Доктор Офболи", во: Корнеј Чуковски, *Доктор Офболи*. Скопје: Феникс, 2013, стр. 84-87.
3. ↑  „Корнеј Чуковски, Доктор Офболи", во: Корнеј Чуковски, *Доктор Офболи*. Скопје: Феникс, 2013, стр. 87-89.
4. ↑  Корнеј Чуковски, *Доктор Офболи*. Скопје: Феникс, 2013, стр. 92.